b'\n_START_ARTICLE_\nRene Rusjan\n_START_SECTION_\n\xc5\xbdivljenje in delo\n_START_PARAGRAPH_\nPo kon\xc4\x8dani Srednji \xc5\xa1oli za oblikovanje se je vpisala na Akademijo za likovno umetnost, kjer je leta 1987  diplomirala na oddelku za kiparstvo. Je soustanoviteljica Kulturnega dru\xc5\xa1tva Galerija GT. Z mo\xc5\xbeem Bo\xc5\xa1tjanom Potokarjem sta leta 1994 ustanovila  \xc5\xa0olo uporabnih umetnosti FAMUL STUART; sedaj Visoka \xc5\xa1ola za umetnost na Univerzi v Novi Gorici, kjer je programska direktorica, vodilna mentorica modula Sodobne umetni\xc5\xa1ke prakse ter strokovna mentorica na podro\xc4\x8dju vizualnih umetnosti in kiparstva. _NEWLINE_\xc5\xbde leta 1986 je sodelovala na simpoziju velikih skulptur v odprtem prostoru "International Young Sculptors Competition", Aberdeen, Scotland. Sledilo je sodelovanje na ve\xc4\x8d drugih umetni\xc5\xa1kih delovi\xc5\xa1\xc4\x8dih (Prilep 1988, Pan\xc4\x8devo 1989) in redne razstave v takratni Jugoslaviji in Italiji. Ustvarjala je predvsem kipe velikih dimenzij (ve\xc4\x8dinoma iz odpadnih \xc5\xbeeleznih litin), ki jih je premi\xc5\xa1ljeno razporejala po galerijskem ali zunanjem prostoru v razli\xc4\x8dne postavitve z izjemnim ob\xc4\x8dutkom za ume\xc5\xa1\xc4\x8danje v dano okolje. Kipi, sestavljeni iz ve\xc4\x8d samostoje\xc4\x8dih delov, so skupaj z vmesnim prostorom dolo\xc4\x8dali prostor kipa. Zanimalo jo je kako deli kipa skupaj s praznim prostorom (negativnim volumnom) gradijo enovit kip in sou\xc4\x8dinkujejo s celotnim prostorom. Te postavitve je imenovala konstelacije.  _NEWLINE_Bila je pobudnica kiparskih razstav v vrtu Vile Katarina v Ljubljani. Razstava z naslovom Cycle-Recycle v Galeriji \xc5\xa0kuc v Ljubljani leta 1992 je zaklju\xc4\x8dila njeno za\xc4\x8detno kiparsko obdobje. _NEWLINE_Po razpadu Jugoslavije je med letoma 1993 in 1994 prekinila umetni\xc5\xa1ko ustvarjanje (s tem je Slovenija izgubila najbolj talentirano kiparko odprtega prostora) in se odlo\xc4\x8dila za delo z bosanskimi begunci. Izku\xc5\xa1nja ji je radikalno spremenila umetni\xc5\xa1ko pot. Svojo pozornost do ljudi in okolja je za\xc4\x8dela izra\xc5\xbeati v obliki instalacij, na primer: _NEWLINE_- Sanje vojakove neveste, Blitzart Klu\xc5\xbee, Trdnjava Klu\xc5\xbee, 1995, _NEWLINE_- Luknje v prostoru, luknje v \xc4\x8dasu, Vila Katarina, Ljubljana, 1996.  _NEWLINE_Zanimati so jo za\xc4\x8dele vsakdanje \xc5\xbeivljenjske situacije. Veliko pozornost je za\xc4\x8dela posve\xc4\x8dati gradnji komunikacije z in med ljudmi z uporabo razli\xc4\x8dnih medijev: video, fotografija, zvok, internet, pisna in govorjena beseda, neposreden stik in osebno sodelovanje. _NEWLINE_Svoja dela je za\xc4\x8dela ume\xc5\xa1\xc4\x8dati v prostore izven galerij, k sodelovanju je za\xc4\x8dela vabiti prijatelje in gledalce. V galerijah pa je za\xc4\x8dela postavljati \xc4\x8citalnice - prostore za publiko, ki jo je vabila k dejavnemu sodelovanju\xc2\xa0: _NEWLINE_- V\xc4\x8deraj, na primer, Mala galerija, Ljubljana, 1997,  _NEWLINE_- \xc4\x8citalnica U3, Trienale slovenske umetnosti, Moderna galerija, Ljubljana, 1998,.. _NEWLINE_Ve\xc4\x8dkrat je sodelovala na Postaji Topolovo v Italiji in pri mnogo drugih kompleksnih skupinskih projektih doma in po svetu.    _NEWLINE_Dela tudi na podro\xc4\x8dju scenografije.  _NEWLINE_Leta 2014  je imela v Mestni galeriji Ljubljana retrospektivno razstavo z naslovom O \xc4\x8dem govorim, ko govorim o..., ki je lepo predstavila bogastvo in raznolikost njenega umetni\xc5\xa1kega ustvarjanja.      _NEWLINE_Leta 2018 je imela v Mestni galeriji Nova Gorica razstavo z naslovom epizode spomina v mre\xc5\xbeenju  in podnaslovom (ne)pregledna razstava.'